 Askofu wa kanisa la Mito ya Baraka, Dk. Bruno Mwakibolwa ametoa wito kwa viongozi wa dini nchini kusaidia kutengeneza jamii isiyo na vitendo vya kuhalifu.Dk Mwakibolwa amesema hayo leo, Jumatatu, September 9, 2019 alipozungumza na waandishi wa habari kanisani kwake eneo la Jangwani, jijini Dar es Salaam. “Viongozi wa dini tupige vita uhalifu kwa kuhubiri neno la Mungu, kwani majambazi wanaokaba watu hawakuzaliwa hivyo, wanahitaji kufunuliwa kweli ya Mungu,” ameeleza. Dk Mwakibolwa amesema kuwa kwa kuhubiri injili mpaka kwenye vilabu vya pombe na maeneo ya starehe watu wengi zaidi watafikiwa. “Kanisa linawapenda walevi, watumiaji wa dawa za kulevya na waovu wote hivyo kazi yetu ni kuhubiri habari njema kwao ili watoke kwenye vifungo hivyo,” ameongeza. Wito huu unakuja siku moja tu baada ya Mkuu wa Mkoa wa Dar es Salaam, Paul Makonda kutoa kibali kwa viongozi wa dini zote kutoa mafundisho ya dini zao kwenye maeneo ya starehe.